答蔡伯世食筍
作者：韓駒
朝代：宋

paragraphs: 蓴絲化鹽豉，槐葉資新麵。
豈知苦竹萌，風味常獨擅。
昔我居錦城，屢喫田家飯。
扶杖自入箐，煨此犢角蠒。
後參鶴林禪，餽我桑門饌。
烝烝沸鼎中，亂下白玉片。
惟無他物乘，始覺真味現。
三年客東都，錦籜寧復見。
千金洛陽來，惟充大官饍。
前時過君食，欣逢故人面。
那知列仙臞，已雜蒯通雋。
吾寧飽甘肥，憤吒那忍嚥。
請歸謂主孟，廚人後當諫。
苦苣雜嘉蔬，沉香和甲煎。
柯亭既誤椽，畫障或遭練。
古來可歎事，千載寄明辨。
作詩弔籜龍，助子當食歎。